Educaziun fisica - rumantsch en moviment

Gist avant las vacanzas da stad ha gì lieu en la sala da gimnastica da la scola Lachen a Cuira la vernissascha dal med d'instrucziun Educaziun fisica. I sa tracta d'in med per l'instrucziun da sport en scola en tut las quatter linguas naziunalas, realisà sut la direcziun da la Cumissiun federala da sport.
La versiun rumantscha, sustegnida e realisada da la Lia rumantscha e dal chantun Grischun, cumpiglia tschintg toms che cuvran tut ils stgalims davent da la scolina fin al 9avel onn da scola. En quest med chattan magistras e magisters blers novs impuls per in'educaziun da sport confurma al temp.
Educaziun fisica è en il champ da meds d'instrucziun svizzers l'emprima e fin ussa la suletta ovra translatada cumplettamain en rumantsch grischun. Igl è pia l'emprima giada ch'in tal med d'instrucziun surmunta ils cunfins linguistics da la Rumantschia. Quai è fitg legraivel e pudess esser in emprim pass concret en vista ad in'introducziun dal rumantsch grischun en scola.
Educaziun fisica ha sco finamira impurtanta in'instrucziun da sport che plascha a las scolaras ed als scolars. In'instrucziun plain moviment e variaziun. In'instrucziun plain vita che tegna quint da simplas reglas e d'in cumportament fair. Medemamain simbolisescha quest'ovra er per il rumantsch in moviment necessari ch'el dovra per durar vinavant. Uscheditg che la lingua sa mova ed uscheditg che nus ans muvain cun ella, è ella ferma e viva. En quest senn èsi da sperar ch'il rumantsch en scola survegnia in nov schlantsch en la dretga direcziun e che l'Educaziun fisica servia sco exempel per ulteriurs projects.
Durant la vernissascha han ils numerus giasts e represchentants da la Cumissiun federala da sport, dal chantun Grischun e da la Lia Rumantscha anc ina giada pudì suandar l'istorgia variada dal svilup da quest'ovra. Signur Walter Bucher, manader da project e fervent cumbattant per la versiun rumantscha, aveva prepara per quest motiv ina choreografia ludica cun uffants da la classa da project Scola bilingua. Sut la direcziun da Daniel Telli, ensemen cun Gabriela Holderegger ed Ursina Saluz responsabel per la translaziun, han ils medems scolars demonstrà cun grond entusiassem ed engaschi las pussaivladads da l'adiever pratic dal med en furma d'ina curta sequenza dad unihockey.
Resta la speranza che quest med d'instrucziun possia dar novs impuls en las hallas da gimnastica u sin las plazzas da sport rumantschas e che la lingua rumantscha na perdia uschia mai il flad.

[Pagina rumantscha]